Jesus Christus—die beloofde Messias — Wagtoring AANLYN BIBLIOTEEK
bh bl. 199-bl. 201 par. 4
OM ONS te help om die Messias te identifiseer, het Jehovah God baie Bybelprofete geïnspireer om besonderhede oor die geboorte, die bediening en die dood van hierdie beloofde Verlosser te voorsien. Al hierdie Bybelprofesieë is in Jesus Christus vervul. Hulle is verbasend akkuraat en bevat baie besonderhede. Kom ons kyk ter toeligting hiervan na 'n paar profesieë wat gebeure voorspel het wat met die Messias se geboorte en kinderjare verband hou.
Die profeet Jesaja het voorspel dat die Messias 'n nakomeling van koning Dawid sou wees (Jesaja 9:7). Jesus is dan ook in Dawid se geslagslyn gebore.—Matteus 1:1, 6-17.
Miga, 'n ander profeet van God, het voorspel dat hierdie kind uiteindelik 'n heerser sou wees en dat hy in "Betlehem Efrata" gebore sou word (Miga 5:2). Toe Jesus gebore is, was daar twee dorpe in Israel met die naam Betlehem. Die een was naby Nasaret in die noorde van die land en die ander een naby Jerusalem in Juda. Betlehem naby Jerusalem is vroeër Efrata genoem. Jesus is in daardie dorp gebore, net soos die profesie voorspel het!—Matteus 2:1.
'n Ander Bybelprofesie het voorspel dat die Seun van God "uit Egipte" geroep sou word. Die kind Jesus is na Egipte geneem. Hy is ná die dood van Herodes teruggebring, waardeur die profesie vervul is.—Hosea 11:1; Matteus 2:15.
Die tekste onder die hofie "Profesie" in die "Profesieë aangaande die Messias" bevat besonderhede oor die Messias. Vergelyk dit asseblief met die tekste wat onder die hofie "Vervulling" aangegee word. As jy dit doen, sal dit jou geloof in die waarheid van God se Woord verder versterk.
Terwyl jy hierdie tekste ondersoek, moet jy onthou dat dié wat profeties is, honderde jare voor Jesus se geboorte opgeteken is. Jesus het gesê: 'Al die dinge wat in die wet van Moses en in die Profete en Psalms oor my geskrywe staan, moet vervul word' (Lukas 24:44). Soos jy in jou eie Bybel kan sien, is hulle wel vervul—tot in die fynste besonderhede!